ས་སྐུ་མཉམ་ཉིད་ངང་ལས་མ་གཡོས་ཀྱང་༔ ལོངས་སྤྱོད་རྫོགས་སྐུ་ཅིར་ཡང་སྤྲུལ་སྐུར་སྟོན༔ དཀྱིལ་འཁོར་ལྷ་ཚོགས་རྣམས་ལ་ཕྱག་བགྱིད་ན༔ ཐུགས་རྗེས་བརྩེར་དགོངས་བྱིན་གྱིས་བརླབ་ཏུ་གསོལ༔
ན་མོ་པུ་རུ་ཤ་ཡ་ཨ་ལ་ལ་ཧོ༔ དེ་ནས་དཀྱིལ་འཁོར་སྒོ་དབྱེ་བ༔ ཞེས་གསུངས་པས། སྒོ་མ་བཞིས་སྒོ་ཕྱེ་བར་མོས་ལ་རྗེས་ཟློས་སམ་སློབ་དཔོན་ཁོ་ནས་བརྗོད་ཀྱང་རུང་སྟེ། ཧོཿ འགྲོ་དྲུག་འཁྲུལ་པའི་སྒོ་བཅད་ཕྱིར༔ དཀྱིལ་འཁོར་
ཕྱོགས་བཞིའི་སྒོ་བཞི་ནས༔ ཡེ་ཤེས་སྒོ་མ་བཞི་རྣམས་ཀྱིས༔ ཕོ་བྲང་ཕྱོགས་བཞིའི་སྒོ་ཕྱེ་ཞིག༔ བྷྲཱུཾ་པྲ་བེ་ཤ་ཡ་ཕཊ༔ སྐབས་འདིར་ཡེ་ཤེས་དབབ་པའི་ཕྱག་བཞེས་ཡོད་པས་སློབ་མ་རྣམས་བསངས་སྦྱངས་སྟོང་པའི་ངང་

༄༅། །ལས་མངོན་བྱང་ལྔའམ་སྐད་ཅིག་གིས་ཐུགས་རྗེ་ཆེན་པོར་བསྐྱེད་པའི་གནས་གསུམ་བྱིན་གྱིས་བརླབས། སློབ་དཔོན་ལ་གུས་འདུད་བྱས་པའི་རྐྱེན་གྱིས་ཐུགས་ཀ་ནས་འོད་ཟེར་འཕྲོས་པས་
ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། བདེ་བ་ཅན། གྲུ་འཛིན། ཨོ་རྒྱན་ཡུལ་ནས་སྐུ་གསུམ་གྱི་ལྷ་ཚོགས་ཀྱི་ཐུགས་རྒྱུད་བསྐུལ་བས་དེ་རྣམས་དང་དཀྱིལ་འཁོར་གྱི་ལྷ་
ཚོགས་དང་བཅས་པའི་བྱིན་རླབས་ཐམས་ཅད་ཐུགས་རྗེ་ཆེན་པོའི་སྐུ་དང་། གསུང་ཡིག་འབྲུ་ཐུགས་ཕྱག་མཚན་གྱི་རྣམ་པར་ནམ་མཁའ་ས་གཞི་བར་སྣང་གང་བར་བྱོན་ཏེ་སློབ་མ་རྣམས་ཀྱི་སྤྱི་བོར་ཐིམ་པ་དང་
སྨིན་དཔྲག་ཏུ་ཡི་གེ་བདུན་{བཅུ་} པའི་འཁོར་ལོ་ཉི་ཟླ་ལྟར་འཁོར་བར་བསམ་ཞིང་། ཡི་གེ་བཅུ་པའི་མཐར་ས་མ་ཡ་ཧཱུྃ་ཨ༔ ཞེས་མང་དུ་བརྗོད་ཅིང་སྤོས་རོལ་བྱས་ལ་བརྟན་བྱེད་དུ་རྡོ་རྗེ་སྤྱི་བོར་རྒྱ་གྲམ་དུ་བཞག་ལ་ཏིཥྛ་བཛྲ་ཞེས་
བརྗོད་དོ། །རྩ་བར། དེ་ནས་ལྷ་ལ་མེ་ཏོག་དོར༔ ཞེས་གསུངས་པས། སྔར་གྱི་མེ་ཏོག་ཅོད་པན་དེ་དག་ཐལ་སྦྱར་གྱི་བར་དུ་བཟུང་སྟེ་དཀྱིལ་འཁོར་གྱི་ལྷ་ཚོགས་ལ་འབུལ་བར་བསམ་ཏེ་རྗེས་ཟློས་དང་བཅས་ཏེ། ཧོཿ བདག་ཅག་རིག་པའི་མེ་ཏོག་
འདི༔ དཀྱིལ་འཁོར་ལྷ་ཚོགས་རྣམས་ལ་འབུལ༔ བསོད་ནམས་ཡེ་ཤེས་ཚོགས་བསག་ཕྱིར༔ ཐུགས་རྗེས་དགོངས་ཏེ་བཞེས་སུ་གསོལ༔ པྲ་ཏིཙྪ་ཧོཿགཙོ་བོའི་དབུ་གཙུག་ཏུ་བབས་པར་བསམ་མོ༔ དེ་ནས་མིག་

དབྱེའི་གསོལ་བ་བཏབ༔ རྗེས་ཟློས་དང་བཅས་ཏེ། ཧྲཱིཿ བླ་མ་ཡེ་ཤེས་ལྷ་ཚོགས་ཀྱིས༔ མ་རིག་འཁྲུལ་པས་ལྡོངས་པ་ལ༔ བདེ་གཤེགས་རྣམས་ཀྱི་ཡེ་ཤེས་ཀྱིས༔ ལས་ཀྱི་མུན་པ་བསལ་དུ་གསོལ༔ དེ་ནས་སློབ་
དཔོན་མིག་དབྱེ་བའི༔ ཕྱག་གིས་སྲིན་ལག་གསེར་ཐུར་བསལ༔ མིག་ཐུར་གྱིས་མིག་དར་བསལ་ཞིང་༔ ཧྲཱིཿ མ་རིག་མུན་པས་ལྡོངས་པ་ལ༔ བདེ་གཤེགས་རྣམས་ཀྱི་ཡེ་ཤེས་ཀྱིས༔ མིག་མཆོག་དམ་པ་དབྱེ་བར་བྱ༔
དཀྱིལ་འཁོར་དམ་པ་འདི་ལ་ལྟོས༔ ཛྙཱ་ན་ཙཀྵུ་པྲ་བེ་ཤ་ཡ་ཕཊ༔ དཀྱིལ་འཁོར་ལྷ་ངོ་བསྟན་པར་བྱ༔ ཞེས་གསུངས་པས་རྟེན་གཞལ་ཡས་ཁང་ཕྱི་ནས་ནང་དང་། རྟེན་པ་ལྷ་ནང་ནས་ཕྱིར་བསྟན་པ་སོགས་རྒྱས་བསྡུས་བློ་དང་འཚམས་པར་
བསྟན་ནོ། །དེ་ནས་མཆེད་ལྕམ་གསར་རྙིང་བསྲེ་བར་བྱ༔ ཞེས་གསུངས་པ་གཞུང་གཞན་ལས་བསྲེ་བསྣན་ཞེས་བཤད་པས། དཀྱིལ་འཁོར་གྱི་ལྷ་རྣམས་དཔང་པོར་གསོལ་ཏེ་སྤྱོད་ཡུལ་གཅིག་ཏུ་བསྒྲུབ་ཅིང་ཉེས་བྱས་བཤགས་པ་དང་། དམ་ཚིག་བསྲེ་ཕྱིར་
ཐལ་སྦྱར་གྱི་རྗེས་ཟློས་དང་བཅས་ཏེ། ཧྲཱིཿ བླ་མ་ཐུགས་རྗེ་ཆེན་པོའི་ལྷ་ཚོགས་རྣམས༔ ཁྱེད་ཀྱི་ཐུགས་རྗེའི་སྤྱོད་ཡུལ་ཅི་འདྲ་བར༔ བདག་ཅག་འདིར་ཚོགས་རྣམས་ཀྱང་རྗེས་འཇུག་ན༔ མ་རིག་འགལ་འཁྲུལ་ཅི་
མཆིས་བཟོད་པར་བཞེས༔ ཐུགས་དམ་གསེར་ཕྲེང་གཅིག་ཏུ་བསྡུ་བར་འཚལ༔ ས་མ་ཡ་ཨ་ལ་ལ་ཧོཿ གསར་རྙིང་ཐམས་ཅད་དམ་ཚིག་བསྲེ༔ དེ་ནས་བླ་མས་དམ་བསྒྲག་པ༔ དུང་ཕོར་དུ་ཆོས་སྨན་བདུད་རྩི་སྦྱར་བ་བླུགས་ཏེ།

༄༅། །ཧྲཱིཿ ཐུགས་རྗེ་ཆེན་པོའི་དཀྱིལ་འཁོར་འདིར༔ དངོས་གྲུབ་ཐོབ་འདོད་དམ་ཚིག་སྲུངས༔ དམ་ཚིག་བསྲུངས་ན་དངོས་གྲུབ་ཐོབ༔ དམ་ཚིག་ཉམས་ན་དམྱལ་བར་ལྟུང་༔ ས་མ་ཡ་
ན་ར་ཀན༔ ཞེས་བརྗོད་མཆེད་ལྕམ་གསར་རྙིང་རྣམས༔ ལྕེ་ལ་རྡོ་རྗེས་བདུད་རྩི་བཞག༔ དེ་ནས་འཕྲིན་ལས་གཞུང་བསྲངས་ལ༔ དབང་བསྐུར་རིམ་པ་ཚུལ་བཞིན་བྱ༔ ཞེས་གསུངས་པས་དེས་འཇུག་པའི་ཆོ་ག་གྲུབ་པ་ཡིན་ཀྱང་། དབང་དངོས་གཞི་
སླད་ནས་བསྐུར་དགོས་པའི་ཕྱིར་རྗེས་ཆོག་གཞན་མེད་པར་ཆོས་བསྔོ་བྱས་ལ་གྲོལ་ནས་ལས་བྱང་གི་རྗེས་ཆོག་རྣམས་བྱའོ། །དེ་རྗེས་ཐུན་དྲུག་ཡིན་ན་སློབ་དཔོན་ལས་བྱང་པ་དང་བཅས་པ་གུང་ཐུན་གྱི་ཆོ་ག་དང་། ཐུན་བཞི་ཡིན་ན་ཉིན་གུང་བར་འཛབ་བཟླས་དང་
གུང་ཚིགས་གྲོལ་ནས་དགོང་ཐུན་གྱི་ཆོ་ག་གཞུང་བསྲང་། དེ་བཞིན་དུ་ཐུན་དྲུག་ཡིན་ན་སྲོད་ཐུན་གྱི་ཆོ་ག་དང་འདིའི་དགོང་ཐུན་གྱི་རྗེས་སུ་གཏེར་སྲུང་མཆོད་པ་དང་ཚོགས་འཁོར་སོགས་ནུབ་སྔ་མ་ལྟར་བྱ། ཐུན་བཞི་ཡིན་ན་བཟླས་པ་ཅི་ལྕོགས་ཀྱི་མཐར་ཉལ་
བའི་རྣལ་འབྱོར་དང་། ཐུན་དྲུག་ཡིན་ན་ནམ་ཕྱེད་ཀྱི་ལས་གཞུང་བསྲང་བ་ཐོར་ཐུན་སོགས་གོང་ལྟར་རོ། །དེ་ནས་ལས་བྱང་ཐུན་བཞིའམ་ཐུན་དྲུག་སྐབས་དང་སྦྱོར་ཞིང་བར་མཚམས་རྣམས་སུ་བཟླས་པ་ལ་འབད། གཟུུངས་ཐག་པ་དང་འཛབ་སྐོོར་བ་སོགས་ཉིན་
མཚན་ཁོར་ཡུག་ཏུ་བྱ་དགོས་ཤིང་། འཛབ་སྐོར་རང་དབང་མ་འདུས་ན་མཚན་ལ་མེད་ཀྱང་ཆོག་པ་སོགས་སྐབས་དང་སྦྱར་ལ་བྱའོ། །དེ་ཡང་སྒྲུབ་པ་ཞག་གྲངས་མང་བ་མཆོག་ཏུ་འགྱུར་ཞིང་སྨན་སྒྲུབ་སོགས་ལ་སྨན་ལངས་ཚད་དང་སྦྱོར་བ་ནམ་དུས་དང་བསྟུན་

པ་སོགས་མ་བྱུང་ན་ཧ་ཅང་ཞག་གྲངས་མང་ན་སྨན་ཉེས་སོགས་ཡོང་སྲིད་ཀྱང་འདིར་དེ་འདྲའི་ཉེས་པ་མེད་པས་ཟླ་སྒྲུབ་དང་བདུན་ཕྲག་གཉིས་གསུམ་སོགས་ཅི་རིགས་བགྱི་ཆོག་ཅིང་། ཁྱད་པར་དུ་འགྲོ་དོན་ལས་སྦྱོར་ལྔ་པ་ལས། དེ་ལྟར་ཞག་གསུམ་དབེན་པར་
བསྒྲུབ༔ ཨོཾ་མ་ཎི་པདྨེ་ཧཱུྃ་ཧྲཱིཿ སྙིང་པོ་འདི་ཉིད་འབུམ་བཟླས་ཏེ༔ ཞེས་དང་། ལས་གཞུང་ལས། དེ་ལྟར་ཆོ་ག་རྣམ་དག་གིས༔ མཆོད་པ་འབུལ་ཞིང་བསྙེན་པ་བྱ༔ རབ་ཀྱིས་ཟླ་གཅིག་འབུམ་ཕྲག་དྲུག༔ འབྲིང་གིས་ཞག་བདུན་འབུམ་དང་ཁྲི་ཚོ་
བཞི༔ ཐ་མས་ཞག་གཅིག་ཁྲི་ཕྲག་གཅིག༔ ཡར་ངོའི་ཚེས་བཅུའི་ཉིན་པར་ཅི་ནུས་བཟླས༔ ཞེས་དང་། འགྲོོ་བ་ཀུན་གྲོལ་གྱི་སྒྲུབ་ཐབས་དང་བཅས་པ་ལས༔ ཞག་བདུན་བར་ཆད་མེད་པར་བསྒྲུབ༔ ཞེས་གསུངས་པས་བདུན་ཕྲག་གཅིག་ནི་ངེས་པར་
དགོས་ཤིང་ཤིན་ཏུ་བསྡུ་ན་ཞག་གསུམ་བྱ་བར་བཤད་པ་ཡང་གོང་གི་ལུང་གིས་ཤེས་སོ། །སྒྲུབ་ཆེན་དེའི་སྐབས་སུ་སྤྱན་རས་གཟིགས་གཏེར་ཁ་མང་པོའི་སྒྲུབ་མཆོད་བྱ་བར་འདོད་ཀྱང་དཀྱིལ་འཁོར་འདི་ཉིད་དུ་བསྒྲུབ་ཅིང་མཆོད་པ་དང་དབང་བསྐུར་བ་སོགས་བྱ་
རུང་སྟེ། གུ་རུ་པདྨའི་གསུང་ལས། རྒྱལ་བ་གཅིག་གི་དཀྱིལ་འཁོར་དུ༔ རྒྱལ་བ་ཀུན་གྱི་ཕྲིན་ལས་བྱ༔ རྒྱལ་བ་གཅིག་གྲུབ་ཀུན་གྱི་ངང་༔ འགྲོ་འདུལ་སྤྲོས་ལ་དགའ་བ་ན༔ རྒྱལ་བ་ཀུན་གྱི་ལས་གཞུང་བསྲང་༔ ཞེས་ཀྱང་གསུངས་པའི་ཕྱིར། འོན་
ཀྱང་བློ་དང་རྟོག་པས་མི་ཆུད་བཞིན་དུ་དེ་ལྟར་བྱེད་པ་ནི་ངལ་བ་དོན་མེད་དུ་འགྱུར་ཕྱིར་འདི་ཁོ་ནར་ཆིག་སྒྲིལ་བྱས་ན་ལེགས་སོ། ། གསུམ་པ་རྗེས་ཀྱི་རིམ་པ་ནི། སྒྲུབ་པ་གྲོལ་ཁར་ཁ་སྐོང་དང་སྔགས་ཀྱི་ནུས་པ་དབྱུང་བའི་ཕྱིར་སྤྲོ་ན་གཞུང་འདིའི་ལུགས་ཀྱི་ཞི་

༄༅། །བའི་སྦྱིན་སྲེག་ཀྱང་བྱ། གྲོལ་རྒྱུའི་ཉིན་ཞོགས་ཐུན་གྱི་ལས་གཞུང་བསྲང་བ་དང་ཚོགས་འཁོར་གྱི་ཆོ་ག རྩ་གསུམ་བསྐང་གསོ་ཡན་གྲུབ་ནས་བདག་འཇུག་རྒྱས་པར་བླང་། རྒྱལ་ཐོ་བཞི་དང་སྒོ་བྱང་ལ་གཏང་རག་གི་མཆོད་
གཏོར་ཕུལ་ལ་བསྡུ། ཐུན་འཛིན་སོགས་ཀྱི་གཟུངས་ཐག་རྣམས་བསྡུས་ཏེ་ཐམས་ཅད་སྒྲུབ་དབང་ལ་ཚོགས་ནས་ཁྲུས་དང་བགེགས་གཏོར་གཏོང་བ་ནས་བརྩམས་ཏེ། རིན་ཆེན་བདུན་དང་རྫས་བརྒྱད་ཀྱི་དབང་གི་བར་མངའ་རིས་པཎ་ཆེན་རིན་པོ་ཆེའི་དབང་ཆོག་
ལྟར་རྒྱས་པར་བསྐུར་རོ། །དངོས་གྲུབ་བླང་བ་ནི། གནས་གསར་བ་ཡབ་སྲས་ཀྱི་ཕྱག་བཞེས་ལྟར་དཀར་གསུམ་མངར་གསུམ་སྨན་སྤོས་སྣ་ཚོགས་བཏབ་པའི་ཕྱེ་མར་ལ་རིན་པོ་ཆེ་ཟུར་བརྒྱད་ཀྱི་དབྱིབས་བཟོས་པའི་དངོས་གྲུབ་ཀྱི་རྫས་འདུ་བྱས་ལ། སློབ་
དཔོན་རྟ་མགྲིན་དུ་གསལ་བའི་སྤྱན་གཡས་ནས་མེ་དང་གཡོན་ནས་ཆུ་འཁྲུགས་པས་ཁམས་གསུམ་དབང་དུ་སྡུད་ཅིང་སྲིད་གསུམ་ཟིལ་གྱིས་གནོན་པར་ནུས་པའི་ཐུགས་ཀ་ནས་འོད་ཟེར་འཕྲོས་པས། སྲིད་པ་
གསུམ་གྱི་དཔལ་འབྱོར་སོགས་ལེགས་པའི་ཡོན་ཏན་ཐམས་ཅད་དངོས་གྲུབ་ཀྱི་རྫས་ལ་ཐིམ་པར་བསམ་ཞིང་སློབ་དཔོན་གྱི་ཕྱག་གཉིས་མཐེབ་སྲིན་སྦྱར་བ་རྟེན་འབྲེལ་གྱི་ཕྱག་རྒྱས་དངོས་གྲུབ་ཀྱི་རྫས་བཟུང་སྟེ་འཛབ་དབྱངས་དང་བཅས་་་་
པས༑ ཨོཾ་ཧྲཱིཿཔདྨ་ཏ་ཀྲི་ཏ་བཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊཿ ཅེས་ཅི་རིགས་བརྗོད་པའི་མཐར་དབང་བསྐུར་ཞིང་དངོས་གྲུབ་ཀྱི་རྫས་ལ་རོལ་ལོ། །འགྲོ་དོན་ལས་སྦྱོར་ལྔ་པ་ལས། བསྙེན་པ་ཞག་གྲངས་རྫོགས་པ་དང་༔ ལྷ་རྣམས་ཞུ་ནས་

རྫས་ལ་བསྟིམ༔ ཞེས་གསུངས། སྐྱེ་བདུན་རིལ་བུའི་ལྷ་ཚོགས་རྣམས་འོད་དུ་ཞུ་ནས་རིལ་བུར་གྱུར་པར་བསམས་ལ། ཧྲཱིཿ འགྲོ་དྲུག་ཐུགས་རྗེས་གཟིགས་མཛད་སྤྱན་རས་གཟིགས༔ འཁོར་བ་དོང་ནས་དཀྲུག་པའི་
དངོས་གྲུབ་སྩོལ༔ ཞེས་སོགས་ལས་བྱང་གི་དངོས་གྲུབ་བླང་བ་དང་། དངོས་གྲུབ་བསྐུལ་བ་ནི། རྗེས་ཟློས་སམ་ལྷན་ཅིག་ཏུ་ཐལ་མོ་སྦྱར་ཏེ། ཉི་མ་ཟླ་བ་ལྟ་བུའི་གུ་རུ་རིན་པོ་ཆེ། །མ་རིག་མུན་པ་སེལ་བའི་དངོས་གྲུབ་ཞུ། །རྒྱ་
མཚོ་ཆེན་པོ་ལྟ་བུའི་གུ་རུ་རིན་པོ་ཆེ། །ཡོན་ཏན་རྒྱ་མཚོ་ལྟ་བུའི་དངོས་གྲུབ་ཞུ། །འཁོར་ལོས་སྒྱུར་རྒྱལ་ལྟ་བུའི་གུ་རུ་རིན་པོ་ཆེ། །སྣང་སྲིད་དབང་དུ་སྡུད་བའི་དངོས་གྲུབ་ཞུ། །སྨན་མཆོག་རྒྱལ་པོ་ལྟ་བུའི་གུ་
རུ་རིན་པོ་ཆེ། །ཉོན་མོངས་ནད་ལས་གྲོལ་བའི་དངོས་གྲུབ་ཞུ། །བུམ་བཟང་དཔག་བསམ་ལྟ་བུའི་གུ་རུ་རིན་པོ་ཆེ། །དགོས་འདོད་ཤུགས་ལས་འབྱུང་བའི་དངོས་གྲུབ་ཞུ། །ཡིད་བཞིན་ནོར་བུ་ལྟ་བུའི་གུ་རུ་
རིན་པོ་ཆེ། །ཅི་བསམ་དོན་གཉིས་འགྲུབ་པའི་དངོས་གྲུབ་ཞུ། ། དཔའ་བོ་སེངྒེ་ལྟ་བུའི་གུ་རུ་རིན་པོ་ཆེ། །བདུད་དང་བར་གཅོད་བཟློག་པའི་དངོས་གྲུབ་ཞུ། །སྤྲུལ་པ་སྒྱུ་མ་ལྟ་བུའི་གུ་རུ་རིན་པོ་ཆེ། །འཕྲིན་
ལས་རྣམ་བཞི་འགྲུབ་པའི་དངོས་གྲུབ་ཞུ། །སྤྲོས་བྲལ་ནམ་མཁའ་ལྟ་བུའི་གུ་རུ་རིན་པོ་ཆེ། །ཕྱག་རྒྱ་ཆེན་པོ་མཆོག་གི་དངོས་གྲུབ་ཞུ། །དེ་རྗེས་དཔོན་སློབ་ཀུན་གྱིས་བཛྲ་གུ་རུའི་འཛབ་དབྱངས་བྱ་ཞིང་རིལ་བུའི་བུམ་པར་བྱིན་

༄༅། །རླབས་ཞུས་ཏེ་ཞལ་ཕྱེ་ལ་སྔར་གྱི་རིལ་བུ་བཤར་ཏེ་འཕེལ་ཁ་ཆེ་ཆུང་བལྟ་ཞིང་རིལ་བུ་ཀུན་ལ་འགྱེད། དབང་གི་རྗེས་ཆོག་དམ་ཚིག་ཁས་བླངས། གཏང་རག་མཎྜལ་བྲན་དུ་ཁས་བླངས། ཆོས་བསྔོ་སོགས་བྱས་ཏེ་གྲོལ། ཚོགས་
འཁོར་རོལ་ཞིང་ཚོགས་ལྷག་བསགས་པ་རྣམས་ཆོ་གས་བཏང་། འབུལ་གཏོར་རྣམས་ཐུགས་སྒྲུབ་ཀྱི་ཆད་ཐོས་ཕུལ་ཞིང་བསྟན་སྐྱོང་བྱ། རྗེས་ཆོག་གི་མཆོད་པ་བཟང་དུ་བཤམས་ལ་མདུན་བསྐྱེད་སྐབས་ལྟར། དྲི་མེད་ཡིད་འོང་གཙང་སྦྱར་བའི༔
ཞེས་པའི་མཆོད་ཕྲེང་དང་། དང་པོ་བྱང་ཆུབ་མས་བསྟོད། བཟོད་གསོལ་པདྨ་སཏྭ་སྦྱར་བའི་ཡིག་བརྒྱ་སོགས་ཕྱག་བཞེས་ལྟར་བྱ། རྡུལ་ཚོན་གྱི་དཀྱིལ་འཁོར་ལ་གཤེགས་གསོལ་དང་། རས་བྲིས་ལ་བརྟན་ཞུགས། བདག་བསྐྱེད་ཉེར་བསྡུ། བསྔོ་སྨོན་
ཤིས་བརྗོད་སོགས་རྒྱས་པར་བྱའོ། །དེ་ལྟར་སྐྱེ་བདུན་རིལ་བུར་སྤྱད་པའི་ཕན་ཡོན་ནི་འགྲོ་དོན་ལས་སྦྱོར་ལྔ་པ་ལས། རྫས་དེ་སེམས་ཅན་ཐམས་ཅད་ཀྱི༔ ལུས་ལ་རེག་གམ་ལྟོ་རུ་བཏང་༔ ཐམས་ཅད་ལས་ངན་མཐའ་ལོག་ནས༔ རིམ་གྱིས་འཕགས་པའི་
ཞིང་དུ་སྐྱེས༔ གང་ཞིག་འཆི་ཁའི་སེམས་ཅན་གྱིས༔ རྫས་དེ་ལྟོར་བཏང་སྡིག་སྒྲིབ་དག༔ བར་དོའི་དུཿཁ་འཕགས་པས་སྐྱོབ༔ རྫས་དེ་ཚོང་འདུས་སྲང་མདོ་དང་༔ དུར་ཁྲོད་གནས་དང་རི་མཐོའི་གནས༔ གང་དུ་བཞག་པ་དགེ་བའི་གནས༔ དེ་ལ་རེག་
གམ་དྲི་ཚོར་བའི༔ སེམས་ཅན་ཐམས་ཅད་མཐོ་རིས་འགྲོ༔ འདི་ཡི་ཡོན་ཏན་བརྗོད་མི་ལང་༔ ཞེས་དང་། ཆོས་དབང་རིན་པོ་ཆེའི་ཟབ་གཏེར་ཐུགས་རྗེ་ཆེན་པོ་ཡང་སྙིང་འདུས་པའི་ཡེ་ཤེས་རིག་པ་མཆོག་གི་གསང་རྒྱུད་ལས། རིལ་བུ་སུ་ཡི་ལྟོར་སོང་ནས༔

ཚེ་རབས་གང་དང་གར་སྐྱེས་ཀྱང་༔ སྤྱན་རས་གཟིགས་དང་འབྲལ་མི་སྲིད༔ བདག་བས་གཞན་གཅེས་འགྲོ་བའི་དོན༔ ཐུགས་རྗེ་ཆེན་པོའི་བསླབ་པ་བསྲུང་༔ རྫས་མཆོག་རེག་མཆོག་ངོ་མཚར་ཆེ༔ ཞེས་སོགས་གཏེར་ལུང་རྣམས་དང་། གསར་རྙིང་གི་
རྒྱུད་སྡེ་རྣམས་ལས་སྐྱེ་བདུན་གྱི་ཤའི་ཕན་ཡོན་སོགས་མང་དུ་གསུངས་པ་ལྟར་ཤེས་པར་བྱའོ། །དེ་ལྟར་བྱང་གཏེར་ཐུགས་རྗེ་ཆེན་པོ་ཡི། །ལས་ཚོགས་སྐྱེ་བདུན་རིལ་བུ་བསྒྲུབ་པའི་ཁྲིགས། །གཞུང་དང་བླ་མའི་མན་ངག་ཇི་
བཞིན་དུ། །ཚིག་ཉུང་དོན་རྒྱས་ལག་ལེན་རབ་གསལ་འདི། །གསང་སྔགས་བྱང་ཆུབ་གླིང་གི་ཞལ་སྔ་ནས། །རྡོ་རྗེ་འཛིན་པ་ངག་དབང་དཔལ་འབྱོར་གྱི། །བཞེད་པ་སྐོང་ཕྱིར་བྲིས་པའི་དགེ་བ་འདིས། །བདག་
གཞན་བླ་མེད་བྱང་ཆུབ་རེག་གྱུར་ཅིག །དེ་ལྟར་བྱང་གཏེར་ཐུགས་རྗེ་ཆེན་པོའི་སྐྱེ་བདུན་བསྒྲུབ་པའི་ཆོག་ཁྲིགས་ཕན་བདེ་ཀུན་ཁྱབ་ཅེས་བྱ་བ་འདི་ཡང་བསྐུལ་བ་པོས་ངག་འདོན་ཉུང་ངུར་འཁྱེར་བདེ་བར་དགོས་ཚུལ་བྱུང་བ་ལྟར་འཇམ་མགོན་རྡོ་རྗེ་འཆང་
མགོན་པོ་བསོད་ནམས་མཆོག་ལྡན་གྱི་གསུང་གསལ་བའི་མེ་ལོང་ལས་ལོགས་སུ་མ་དགོས་ཀྱང་། རྒྱས་བཤད་རྣམས་དོར་ཞིང་འདི་གའི་སྒྲུབ་ཁོག་དང་ལས་སྦྱོར་ལྔ་པ་ཉིད་གཙོ་བོར་གཟུང་སྟེ་འདོན་ཆ་འགའ་ཞིག་འཁྱེར་བདེ་བར་བྱས་ཏེ་དགེ་སློང་བྱ་བྲལ་བ་པདྨ་
འཕྲིན་ལས་ཀྱིས་རང་ལོ་རེ་གཉིས་པར་ཐུབ་བསྟན་རྡོ་རྗེ་བྲག་གི་ཆོས་གྲྭར་སྦྱར་བའི་ཡི་གེ་པ་ནི་དགེ་སློང་སྨན་མཆོག་གིས་བགྱིས་པའི་དགེ་དེས་བདག་སོགས་འགྲོ་ཀུན་འཕགས་པ་སྤྱན་རས་གཟིགས་ཀྱི་གོ་འཕང་ཐོབ་པར་གྱུར་ཅིག །སརྦ་མངྒ་ལཾ།།